
CONCURS FLORAL DE FINESTRES I BALCONS 2025 DE CAMPDEVÀNOL

Per Decret d’Alcaldia número 2025DECR000332 de data 22 d’abril de 2025 es va aprovar les Bases reguladores del Concurs floral de finestres i balcons 2025 de Campdevànol. 
L’acord esmentat, juntament amb l’expedient corresponent, se sotmeten a tràmit d’informació pública pel termini de vint dies en compliment del que es disposa a l’article 124 del Reglament d’obres, activitats i serveis dels ens locals aprovat pel Decret 179/1955, de 13/6/1995.
Si durant aquest termini no es presentessin reclamacions ni al·legacions, l’acord esdevindrà definitivament adoptat. Simultàniament, es publiquen en annex les Bases aprovades.

REQUISITS I FORMA DE PARTICIPACIÓ
Les inscripcions s’efectuaran a partir de l’endemà de la publicació  de la convocatòria al Butlletí Oficial de la Província de Girona fins el divendres 18 de juliol de 2025 a l’Ajuntament de Campdevànol de dilluns a divendres de 09:00h a 13:30h o bé online al correu cultura@campdevanol.org. La participació en el concurs és gratuïta.

PRIMERA: OBJECTE L’objecte d’aquestes bases és establir les condicions de participació i concessió de premis del concurs floral de balcons i finestres al municipi de Campdevànol.

SEGONA: DESTINATARIS Podran participar-hi tots els ciutadans i ciutadanes que decorin els seus balcons i finestres de cara al carrer, amb flors i plantes naturals.

TERCERA: LLOC i TERMINI DE PRESENTACIÓ DE LES INSCRIPCIONS. La inscripció per participar al concurs és gratuïta i es podrà formalitzar personalment a l’Àrea d’Atenció al Ciutadà de l’Ajuntament de Campdevànol, plaça Anselm Clavé, 1, en l’horari d’atenció al públic de dilluns a divendres de 9:00h a 13:30h, o bé online al correu cultura@campdevanol.org a partir de l’endemà de la publicació de la convocatòria al Butlletí Oficial de la Província de Girona fins el divendres 18 de juliol de 2025.  
Les dades per fer la inscripció son: nom i cognoms de la persona participant, DNI, adreça del/s balcó/ons o finestra/es engalanada/es, telèfon, correu electrònic i detallar si és balcó o finestra. De manera voluntària es pot posar un nom a l’obra, balcó o finestra engalanada, o bé explicar breument el que es vol transmetre.

QUARTA: COMPOSICIÓ I DELIBERACIÓ DEL JURAT. El Jurat es composarà d’1 membre vinculat a l’àmbit de la jardineria i la floristeria professional. El Jurat i aquells que convisquin en el seu habitatge podran guarnir els balcons però quedaran exclosos del concurs.
El Jurat visitarà els balcons en principi un sol dia que serà degudament especificat. Tot i així, addicionalment es podran decretar més visites sempre i quan el Jurat ho cregui convenient per la correcta deliberació.
Els propietaris o llogaters dels balcons i de les finestres en concurs permetran fotografiar-los per facilitar el concurs floral de balcons i finestres.

CINQUENA: CRITERIS DE VALORACIÓ Els criteris de valoració del jurat seran:
· Originalitat de la composició.
· Creativitat i solucions artístiques aplicades.
· Impacte visual i gamma cromàtica.
· Ordre i qualitat de la composició relacionada amb Campdevànol.
· Perdurabilitat. Que la composició no sigui efímera donat que ha d’estar exposat almenys 5 dies. Durabilitat o resistència als materials emprats.
Hi haurà diferents modalitats i premis. El jurat valorarà les modalitats amb els criteris següents:  
· Modalitat A: Premi a la planta més ben cuidada.
· Modalitat B: Premi a l’originalitat compositiva de disseny; creativitat i solucions artístiques aplicades (materials reciclables, teles, fustes, etc). Durabilitat o resistència als materials emprats. La composició ha de durar almenys 5 dies.
· Modalitat C: Premi a l’impacte visual i gamma cromàtica.
· Modalitat D: Premi al millor aparador d’establiments d’àmbit comercial i de restauració.
Es premiarà l’originalitat, la utilització de flors naturals, la qualitat artística i el disseny. 
El Jurat valorarà amb una puntuació de l’1 al 10 seguint els anteriors criteris per a cada balcó o finestra.

SISENA: PRESENTACIÓ
Els balcons i les finestres han d’estar engalanades durant la setmana del 24 al 28 de juliol. En aquesta data el jurat els podrà anar a visitar. L’ornamentació ha de ser visible des de l’exterior i perfectament fixada. L’Ajuntament no es fa responsable de possibles accidents derivats de les ornamentacions que hi poguessin haver.

SETENA: PREMIS
Modalitat A 1r premi: 160€ 
Modalitat B 1r premi: 160€ 
Modalitat C 1r premi: 160€ 
Modalitat D 1r premi: 160€

VUITENA: OBJECTIU i FUNCIONAMENT L’objectiu del concurs és promoure i incentivar que els campdevanolencs i campdevanolenques engalanin la vila amb flors i plantes naturals.

NOVENA: LLIURAMENT DE PREMIS Els guanyadors seran avisats abans del lliurament dels premis mitjançant una trucada telefònica i/o un correu electrònic. El lliurament dels premis serà el dissabte 26 de juliol dins els actes del Cicle Clavetaires. La participació en el concurs pressuposa l’acceptació d’aquestes bases i de la resolució inapel·lable del jurat. L’organització es reserva el dret de resoldre els casos no previstos en aquestes bases.

